Íbúar víða á landsbyggðinni hafa þurft að sýna sjálfsbjargarviðleitni í rafmagnsleysinu í kjölfar óveðursins sem gekk yfir landið í vikunni . Ingvar Daði Jóhannsson og Barbara Wenzl , hrossabændur á Engihlíð í Skagafirði , rétt fyrir ofan Hofsós , gripu til sinna ráða þegar matur í ísskápnum á bænum lá undir skemmdum og breyttu útidyrahurð í ísskápshurð . Svona er umhorfs á Hofsósi eftir óveðrið síðustu daga . Ljósmynd / Daði Jóhannsson „ Við erum með tvennar dyr á húsinu og það safnaðist mikill snjór á aðrar þeirra . Ísskápurinn var orðinn heitur og það var ekkert annað að gera en að smíða sér ísskáp utan við dyrnar , “ segir Daði í samtali við mbl.is . Vopnaður fægiskóflu gróf Daði hólf inn í skaflinn sem myndast hafði við útidyrahurðina og geymdi þar helstu nauðsynjar líkt og mjólk , smjör og osta . „ Heimiliskettinum fannst þetta mjög áhugavert og hundinum sömuleiðis , “ segir Daði , en dýrin má sjá á vappi á myndskeiðinu hér að ofan . Daði bauð um tíma upp á siglingar frá höfninni á Hofsósi við Vesturfarasetrið . Ljósmynd / Aðsend Veður fór að versna strax á þriðjudagsmorgun í Skagafirði . „ En það var ekki orðið ógeðslegt fyrr en um hádegi og fór svo að versna enn frekar úr því , “ segir Daði . Rafmagnið hefur dottið inn og út á bænum en mest varði rafmagnsleysið í um sólarhring þegar það datt út síðdegis í gær . Rafmagnið var nýlega komið á þegar blaðamaður náði tali af Daða . Vesturfarasetrið á Hofsósi er á kafi í snjó . mbl.is / Daði Jóhannsson Veðravíti sem ekki hefur sést áður „ Staðan er að verða þokkaleg en þvílíkt veðravíti höfum við ekki séð hérna á þessu svæði , “ segir Daði sem segist samt sem áður vera „ hundvanur “ óveðrum og ástandið síðustu daga hafi því ekki haft alvarleg áhrif en það sama eigi ekki alveg við um unnustu hans . „ Barböru var ekki alveg sama , húsið nötraði gríðarlega og þetta var eins og jarðskjálftar þegar höggbylgjurnar komu á húsið . “ Barbara Wenzl og er frá Austurríki og stóð ekki á sama þegar verstu hviðurnar skullu á bænum eins og höggbylgjur sem minntu einna helst á jarðskjálfta . Ljósmynd / Aðsend Barbara og Daði höfðu töluverðar áhyggjur af hrossunum á meðan veðrið gekk yfir en þær reyndust óþarfar . „ Þau eru á góðum stað hjá okkur . Það var enginn séns að líta eftir þeim , ég sá þau hvergi og það var ekki fyrr en í gærmorgun sem ég komst í að kíkja á þau og þau höfðu þá staðið allt af sér . “ Nú horfir allt til betri vegar og Daði og Barbara ferðast um á dráttarvél milli staða . „ Það er örugglega verra ástand hjá mörgum öðrum , við höfum það alveg fínt , þannig lagað . Maður verður að bjarga sér . “